b'\n_START_ARTICLE_\nGrille\n_START_SECTION_\nProiectare\n_START_PARAGRAPH_\nIni\xc8\x9bial, Grille trebuia s\xc4\x83 fie fabricat \xc3\xaen 200 de exemplare de c\xc4\x83tre uzinele BMM av\xc3\xa2nd la baz\xc4\x83 \xc8\x99asiul tancului Panzer 38(t) Ausf. M, \xc3\xaens\xc4\x83 pe 6 februarie 1943 Hitler a decis ca produc\xc8\x9bia s\xc4\x83 fie adaptat\xc4\x83 pentru \xc8\x99asiul deja existent al modelului Ausf. H . Acest\xc4\x83 decizie a fost luat\xc4\x83 din cauza cererilor urgente pentru vehicule blindate de acest tip, exist\xc3\xa2nd \xc8\x99i avantajul conversiei tancurilor Panzer 38(t) aflate deja \xc3\xaen uz, \xc3\xaens\xc4\x83 retrase de pe front.\n_START_SECTION_\nGrille Ausf. H\n_START_PARAGRAPH_\nPrima variant\xc4\x83 fabricat\xc4\x83 a acestui tun autopropulsat era bazat\xc4\x83 pe \xc8\x99asiul tancului Panzer 38(t) Ausf. H, care avea motorul amplasat \xc3\xaen spate. Turela tancului a fost \xc3\xaendep\xc4\x83rtat\xc4\x83, fiind \xc3\xaenlocuit\xc4\x83 cu o suprastructur\xc4\x83 \xc8\x99i compartimentul de lupt\xc4\x83. Tunul greu de infanterie calibru 15 cm schweres Infanteriegesch\xc3\xbctz 33 era montat \xc3\xaen fa\xc8\x9ba acestui compartiment blindat._NEWLINE_Un num\xc4\x83r de 91 de vehicule de acest tip au fost fabricate de c\xc4\x83tre uzinele BMM (denumite \xc4\x8cKD Praga \xc3\xaenainte de ocuparea Cehoslovaciei de c\xc4\x83tre Germania nazist\xc4\x83), din februarie p\xc3\xa2n\xc4\x83 \xc3\xaen aprilie 1943. Denumirea oficial\xc4\x83 a acestei variante era 15 cm Schweres Infanteriegesch\xc3\xbctz 33 (Sf) auf Panzerkampfwagen 38(t) Ausf. H (Sd.Kfz. 138/1)._NEWLINE_Fiindc\xc4\x83 vehiculul era bazat pe \xc8\x99asiul modelului Ausf. H, blindajul carcasei era de 50 de mm (\xc3\xaen fa\xc8\x9b\xc4\x83), iar blindajul suprastructurii era de 25 de mm (frontal).\n_START_SECTION_\nGrille Ausf. M\n_START_PARAGRAPH_\nA doua variant\xc4\x83 a vehiculului Grille era bazat\xc4\x83 pe \xc8\x99asiul tancului Panzer 38(t) Ausf. M, care avea motorul amplasat la mijloc. La fel ca \xc3\xaen cazul primei versiuni, turela a fost \xc3\xaenlocuit\xc4\x83 cu o nou\xc4\x83 suprastructur\xc4\x83 \xc8\x99i compartimentul de lupt\xc4\x83. Spre deosebire de modelul Ausf. H, suprastructura era amplasat\xc4\x83 \xc3\xaen spatele vehiculului, fiind mai mic\xc4\x83 \xc8\x99i mai \xc3\xaenalt\xc4\x83. Armamentul era acela\xc8\x99i._NEWLINE_Din luna aprilie p\xc3\xa2n\xc4\x83 \xc3\xaen iunie 1943, apoi din octombrie p\xc3\xa2n\xc4\x83 \xc3\xaen septembrie 1944 au fost fabricate 282 de vehicule Grille. 120 de transportoare de muni\xc8\x9bie au fost construite de asemenea, tunul fiind \xc3\xaenlocuit cu rastele pentru muni\xc8\x9bie. Aceste transportoare puteau fi transformate \xc3\xaen vehicule de lupt\xc4\x83 la nevoie, tunul de 15 cm sIG 33 fiind montat pe \xc8\x99asiu. Grille Ausf. M a fost ultimul vehicul construit care avea la baz\xc4\x83 acest model de \xc8\x99asiu al tancului Panzer 38(t)._NEWLINE_Denumirea oficial\xc4\x83 a acestui model \xc3\xaen inventarul armatei germane era 15 cm Schweres Infanteriegesch\xc3\xbctz 33/1 auf Selbstfahrlafette 38(t) (Sf) Ausf. M (Sd.Kfz. 138/1).\n_START_SECTION_\nUtilizare\n_START_PARAGRAPH_\nAmbele versiuni erau destinate companiilor schwere Infantreriegesch\xc3\xbctz din cadrul regimentelor Panzergrenadier care apar\xc8\x9bineau de diviziile Panzer sau Panzergrenadier. Fiecare deta\xc8\x99ament de tunuri de infanterie avea 6 vehicule la dispozi\xc8\x9bie. De\xc8\x99i aveau denumiri diferite, nu se f\xc4\x83cea distinc\xc8\x9bie \xc3\xaentre cele dou\xc4\x83 variante pe c\xc3\xa2mpul de lupt\xc4\x83. Grille a fost utilizat \xc3\xaen luptele din Rusia, Tunisia, Italia \xc8\x99i Fran\xc8\x9ba. \xc3\x8en februarie 1945, 173 de tunuri autopropulsate Grille \xc3\xaenc\xc4\x83 erau \xc3\xaen inventarul armatei germane.'